

Qendra Kinematografike e Kosovës, në bazë të nenit 14 të Ligjit Nr. 08/L-202

për Kinematografinë dhe Rregullores (MKRS) Nr. 02/2023 për konkurset dhe mbështetjen financiare të veprave filmike dhe audio-vizuale shpall:

**KONKURS PËR FILM TË METRAZHIT TË GJATË - ME BUXHET TË ULËT - AVANT GARDE/EKSPERIMENTAL**

**(mbi 60 minuta) Ref. Nr. QKK - 03/2025**

Për Subvencionim të projekteve kinematografike të filmit të gjatë – Me buxhet të ulët - Avant garde/eksperimental të drejtë konkurimi kanë të gjithë personat juridik, vendës ose të huaj, të regjistruar në Kosovë si subjekt biznesi për prodhimin e filmit dhe paraprakisht të regjistruar në QKK dhe që i plotësojnë kushtet e kërkuara me këtë konkurs.

Qëllimi i kësaj thirrjeje është të nxisë zhvillimin e kinemasë eksperimentale dhe autore në Kosovë, duke ofruar mbështetje financiare për filma të gjatë artistik me buxhet të ulët, që eksplorojnë forma të reja të rrëfimit dhe vizione të reja estetike.

**Kjo kategori synon të mbështesë:**

•⁠ ⁠Projekte të pavarura artistikisht me qasje kreative, të guximshme dhe origjinale;

•⁠ ⁠Filma që sfidojnë format klasike të rrëfimit dhe eksperimentojnë me gjuhën filmike, estetikën, montazhin ose elemente të tjera të shprehjes kinematografike;

•⁠ ⁠Talente të reja ose autorë që zhvillojnë vizione personale dhe filmike në skenën lokale dhe ndërkombëtare.

1. **Aplikimi bëhet online nё linkun** [**www.qkk-rks.com**](http://www.qkk-rks.com)

* **Të gjitha dokumentet e kërkuara më poshtë të bashkangjiten me një file të emërtuar:**

**DOSSIER\_QKK\_EMRIPROJEKTIT**

**(Kujdes limiti për këtë file është 8 MB)**

1. Sinopsis (në gjuhën zyrtare dhe angleze);
2. Konceptin regjisorial (në gjuhën zyrtare dhe angleze);
3. Pitch Deck ose Moodboard (materiale vizuale që përshkruajnë stilin, tonin dhe ndjesinë e filmit) opsionale, por e rekomanduar (në gjuhën zyrtare dhe angleze);
4. Biografi e shkurtër (Regjisorit, Producentit, Skenaristit, etj) (në gjuhën zyrtare dhe angleze);
5. Linqet e filmave të mëhershëm të regjisorëve dhe producentëve:

* Dy filma të metrazhit të shkurtër apo një film të metrazhit të gjatë të regjisorit;
* Dy filma të metrazhit të shkurtër apo një film të metrazhit të gjatë tё producentit.
* **DOKUMENTE TË TJERA**

1. Skenar ose tritmenti për formatin eksperimental (në gjuhën zyrtare dhe angleze);
2. CV-të e autorëve kryesorë (Regjisorit, Producentit, Skenaristit, etj);
3. Certifikatën e regjistrimit të shtëpisë filmike në QKK;
4. Deklaratën e producentit/shtëpisë filmike për të drejtat autoriale të projektit ose kontratën mes producentit dhe autorit ku qartesohet e drejta autoriale.
5. Buxhetin e detajuar të projektit;
6. Dëshminë e pagesës së tarifës së aplikimit prej 100 € (njëqind euro);
7. Dokumente të tjera relevante.

**II. KUFIZIMET NË PJESËMARRJE**

1. Shtëpitë filmike që janë me vonesë në zbatimin e kontratës me QKK-në për projektet e fituara më parë, nuk kanë të drejtë pjesëmarrjeje.
2. Shtëpitë filmike nuk kanë të drejtë konkurimi me më shumë se tri projekte brenda konkursit.
3. Projektet që janë refuzuar tri herë nuk kanë të drejtë pjesemarrjeje;

**Vërejtje** –

1. Referuar Ligjit për parandalimin e konfliktit të interesit: punëtorët e Ministrisë së Kulturës, Rinisë dhe Sportit dhe institucioneve vartëse të saj, nuk kanë të drejtë aplikimi në Konkurs.

2. Mbështetja e projekteve filmike kushtëzohet nga ndarja e mjaftueshme e buxhetit për vitet fiskale vijuese sipas Ligjit për Ndarjet Vjetore Buxhetore dhe/apo për ndonjë shkak tjetër të identifikueshëm ligjor.

Konkursi do të jetë i hapur nga data **22.05.2025 deri më 25.06.2025 në orën 23:59.**

Mënyra e pagesës së aplikimit:

**Fletëpagesa merret në zyret e QKK-së.**